

Република Србија

Аутономна покрајина Војводина

Покрајински секретаријат за образовање, прописе, управу и националне мањине - националне заједнице

**ИНФОРМАЦИЈА**

О БУЊЕВАЧКОЈ НАЦИОНАЛНОЈ МАЊИНИ – НАЦИОНАЛНОЈ ЗАЈЕДНИЦИ   
У АП ВОЈВОДИНИ

Нови Сад, октобар 2017. године

# Демографски подаци

Према попису становништва из 2011. године, у Војводини живи 16.469 Буњеваца (0,85 % од укупног становништва АПВ). То је, у односу на попис из 2002. године када се 19.766 грађана изјаснило као припадници буњевачке манионалне мањине, смањење за 3.297 становника.

|  |  |  |  |
| --- | --- | --- | --- |
| Град / Општина | Број | Град / Општина | Број |
| Суботица | 13.553 | Бач | 5 |
| Сомбор | 2.058 | Чока | 5 |
| Нови Сад | 287 | Беочин | 4 |
| Бачка Топола | 206 | Жабаљ | 4 |
| Апатин | 49 | Сремски Карловци | 4 |
| Кула | 42 | Житиште | 4 |
| Кањижа | 33 | Стара Пазова | 4 |
| Бачка Паланка | 22 | Вршац | 3 |
| Зрењанин | 22 | Србобран | 3 |
| Сента | 21 | Тител | 3 |
| Врбас | 15 | Нови Бечеј | 3 |
| Оџаци | 13 | Сечањ | 3 |
| Панчево | 13 | Алибунар | 2 |
| Бечеј | 13 | Ковин | 2 |
| Мали Иђош | 13 | Сремска Митровица | 2 |
| Нови Кнежевац | 12 | Шид | 2 |
| Инђија | 11 | Бела Црква | 1 |
| Пландиште | 8 | Ковачица | 1 |
| Темерин | 8 | Нова Црња | 1 |
| Ада | 6 | Ириг | 1 |
| Кикинда | 6 | Рума | 1 |

**Табела**. *Број припадника буњевачке националне мањине по општинама и градовима у АПВ*

Из приложене табеле се види да је северни део Војводине регион у којем су најзаступљенији припадници буњевачке заједнице. Највећи број забележен је у Суботици и Сомбору, уз напомену да је у Новом Саду значајан број припадника буњевачке заједнице, који се, имајући у виду градску популацију, статистички не издваја.

# Национални савет и институционални оквири

Највиша институција буњевачке националне заједнице је Национални савет буњевачке националне мањине. Савет има 19 чланова. Национални савет ради и делује по принципу рада одбора: за информисање, образовање, културу и службену употребу језика.

**Седиште**: 24000 Суботица, Трг цара Јована Ненада 15/5

**Web адреса**: www.bunjevci.net

**е-mail**: [bunjnacsav@gmail.com](mailto:bunjnacsav@gmail.com)

Савет је изгласао грб, заставу и дане празника буњевачке националне мањине у Републици Србији:

* 02.02. - Дан великог прела
* 23.02 - Дан избора првог Националног савета
* 15.08. - Дан Дужијанце
* 25.11. - Дан када је 1918. године у Новом Саду одржана Велика Народна скупштина Срба, Буњеваца и осталих Словена

Састав националног савета:

* др Сузана Кујунџић Остојић, председница Буњевачког националног савета
* Стела Буквић, заменица председнице Буњевачког националног савета
* Мирко Бајић, председник Извршног одбора
* Ката Кунтић, председница Одбора за културу
* Тихомир Врбановић, председник Одбора за обавештавање
* Мирјана Саванов, председница Одбора за образовање
* Никола Бабић, председник Одбора за сл.употребу језика и писма
* Бранко Покорнић, заменик председника Извршног одбора
* Марко Марјанушић, члан Националног савета
* Александар Бошњак, члан Националног савета
* Дејан Парчетић, члан Националног савета
* Срђан Еветовић, члан Националног савета
* Вељко Војнић, члан Националног савета
* Рената Бабић, члан Националног савета
* Драган Копуновић, члан Националног савета
* Станислава Луткић, члан Националног савета
* Ксенија Стојичић, члан Националног савета
* Борис Бајић, члан Националног савета
* Мирослав Војнић Хајдук, члан Националног савета

Установе, фондације, привредна друштва и организације чији је оснивач или суоснивач национални савет или су оснивачка права делимично или у целини пренета на национални савет

* Центар за културу Буњеваца,Суботица (оснивач)
* Фондација "Мијо Мандић",Суботица (оснивач)
* Новинско издавачка кућа "Буњевачки информативни центар", Суботица (оснивач)

|  |  |  |  |
| --- | --- | --- | --- |
| Година | Средства за рад националног савета | Средства за развојну делатност националног савета | Укупно |
| 2016. | 1.706.010,00 | 676.737,00 | 2.382.747,00 |
| 2015. | 1.556.000,00 | 1.000.000,0 | 2.556.007,00 |
| 2014. | 2.505.000,00 | 780.000,00 | 3.285.000,00 |
| Укупно | 5.767.010,00 | 2.456.737,00 | 8.223.754,00 |

Финансирање од стране Покрајинског секретаријатa за образовање, прописе, управу и наионалне мањине – националне заједнице

# Област културе

Национални савети националних мањина брину о спровођењу културне политике националне мањине и укључени су у процес одлучивања о појединим питањима везаним за културу.

У складу са тим, Савети могу оснивати институције културе: музеје, задужбине, галерије, позоришта или библиотеке или организовати подршку одговарајућим културним садржајима као што су изложбе, пројекције, фестивали или смотре где се приказује културно стваралаштво националне мањине.

***Културни центри са јасним националним карактером***

1. Буњевачки културни центар Суботица
2. Буњевачки културни центар Бајмок
3. Буњевачки културни центар Таванкут
4. Буњевачки културни центар Нови Сад
5. Буњевачки омладински центар Суботица

Укупно: 5

***Најзначајније културне манифестације***

* Фестивал буњевачког народног стваралаштва у организацији КУД „Буњевка“ Суботица;
* Ликовна колонија у организацији Буњевачке матице Суботица;
* Фестивал буњевачких ила у организацији Буњевачког културног центра из Бајмоку;
* Дужионца у организацији УГ „Буњевачко коло“ из Сомбора;
* „Буњевачка липа рич“ у организацији Буњевачка Матица из Суботице

Укупно: 5

***Позоришна уметност***

У АП Војводини не постоје професионална позоришта и сцене на говору буњевачке националне заједнице. О области позоришне уметности делује Аматерска позоришна група која постоји у оквиру КУД-а „Буњевка“ из Суботице.

***Организације цивилног друштва које се баве очувањем идентитета буњевачке националне мањине:***

* Буњевачка матица Суботица
* КУД „ Буњевачка грана“, Чонопља
* КУД "Буњевка" Суботица
* Удружење грађана "Буњевачко коло" Сомбор
* Удружење грађана "Буњевци" Нови Сад
* КУД "Александрово" Суботица
* Удружење грађана "Буњевачка вила" Мала Босна

Укупно: 7

***Издавачка делатност***

У АП Војводини постоје две издавачке куће буњевачке националне мањине:

* НИУ Буњевачки информативни центар, Суботица
* Буњевачки медиа центар д.о.о, Суботица

***Часописи за културу***

* Буњевачки календар, Суботица
* Фестивалски билтен, Бајмок
* Рич буњевачке матице, Суботица
* Тандрчак и његово благо, Суботица

Укупно: 4

***Финансирање од стране Покрајинског секретаријата за образовање, прописе, управу и националне мањине – националне заједнице***

Секретаријат је за финансирање редовне делатности, инвестиционих улагања и реализацију пројеката или манифестација организација које се баве очувањем буњевачког националног идентитета по *Конкурсу за дотације организацијама етничких заједница*, у периоду 2014-2016. обезбедио средства у укупном износу од **2.470.000,00** динара и то:

|  |  |
| --- | --- |
| Година | Укупно |
| 2016. | 320.000,00 |
| 2015. | 1.050.000,00 |
| 2014. | 1.100.000,00 |
| Укупно | 2.470.000,00 |

***Финансирање од стране Покрајинског секретаријата за културу, јавно информисање и односе са верским заједницама***

Секретаријат је за финансирање и суфинансирање програма и пројеката у области заштите нематеријалног културног наслеђа и савременог уметничког стваралаштва, издавачке делатности на језицима националних заједница – националних мањина у АП Војводини и заштите културног наслеђа буњевачке националне мањине – националне заједнице у АП Војводини, у периоду 2014-2016. година обезбедио средства у укупном износу од **3.471.250,00** динара и то

|  |  |
| --- | --- |
| Година | Укупно |
| 2016. | 580.000,00 |
| 2015. | 1.531.250,00 |
| 2014. | 1.360.000,00 |
| Укупно | 3.471.250,00 |

# Област информисања

Буњевачка национална заједница у систему информисања има основну организацију НИУ „БИЦ“ (Буњевачки информативни центар) чија је главна делатност штампање новина и припрема радио и телевизијских емисија.

***Штампани медији***

Буњевачка национална заједница у области информисања не издаје дневне као ни недељне листове.

***Двонедељне или месечне новине***

* Буњевачке новине, Суботица, НИУ Буњевачки информативни центар
* Тандрчак, Суботица, НИУ Буњевачки информативни центар
* Боцко, Суботица, Буњевачки медиа центар д.о.о.

Укупно: 3

***Вишемесечне или годишње новине***

* Буњевачки приглед, Нови Сад

Укупно: 1

***Електронски медији***

У АП Војводини буњевачки говор је заступљен на програмима 4 радио-станица, 4 интернет радио станице и три телевизијске куће.

***Радио* *станице*:**

* Радио Нови Сад, Нови Сад – 2 сата месечно
* Радио Суботица, Суботица – 6 сати месечно
* Радио "Фортуна", Сомбор – 4 сата месечно
* Буњевачки радио, Суботица – 150 сати месечно
* Интернет гласило „Буњевци“
* Интернет гласило „Буњевачка рич“ Суботица
* Интернет гласило „Буњевачка рич“ Сомбор
* Интернет гласило „Рич“ Нови Сад

Укупно: 8

***Телевизијски програм***

* РТВ Војводине – 7 сати месечно
* YU ECO TV, Суботица – 1 сат месечно
* К23, Суботица – 2 сата месечно

Укупно: 3

***Финансирање од стране Покрајинског секретаријата за културу, јавно информисање и односе са верским заједницама***

Секретаријат је за директно субвенционисање медија чији је оснивачи Национални савет буњевачке националне мањине, пројектно суфинансирање медија буњевачке националне мањине у периоду 2014-2016. година дозначио средства у укупном износу од **27.257.171,00** динара и то

|  |  |  |
| --- | --- | --- |
| Година | Директно субвенционисање  медија | Пројектно суфинансирање  медија |
| 2016. | 8.248.000,00 | 100.000,00 |
| 2015. | 9.165.000,00 | 178.371,00 |
| 2014. | 9.165.000,00 | 400.000,00 |
| Укупно | 26.578.800,00 | 678.371,00 |

# Област образовања

Законом о заштити слобода и права националних мањина припадницима националних мањина гарантовано је право на васпитање и образовање на свом језику у институцијама предшколског, основног и средњег васпитања и образовања. Овим законом је, између осталог, прописано и да у изради наставног плана за потребе наставе предмета који изражавају посебност националних мањина на језику националних мањина, двојезичне наставе и учења језика националних мањина са елементима националне културе обавезно учествују национални савети националне мањине.

Националним саветима су Законом поверене значајне надлежности у области образовања. Најшири круг надлежности имају национални савети у локалним самоуправама у којима постоје школе у којима се у већини одељења изводи настава на језику националне мањине или које је национални савет прогласио за установе од посебног значаја за образовање националне мањине.

2007. године Национални просветни савет Републике Србије је донео одлуку да се „Буњевачки говор са елементима националне културе“ уврсти као изборни предмет за I, II, III и IV разред основне школе. Покрајински секретаријат за образовање је такође дао сагласност на горе наведени предмет.

Предшколско образовање

У АП Војводини не постоје установе предшколског образовања које у свом програму имају буњевачки говор.

Основно образовање

У установама основног образовања не одвија се настава на буњевачком говору, али се изборни предмет Буњевачки говор са елементима националне културе изучава у следећим школама (у 22 одељења):

* ОШ „Вук Караџић“ Бајмок
* ОШ „Боса Милићевић“ Нови Жедник
* ОШ „Пионир“ Стари Жедник
* ОШ „Свети Сава“ Суботица
* ОШ „Иван Милутиновић“ Суботица
* ОШ „Соња Маринковић“ Суботица
* ОШ „Сечењи Иштван“ Суботица
* ОШ „Ђуро Салај“ Суботица
* ОШ „Матко Вуковић“ Суботица
* ОШ „Матија Губец“ Таванкут
* ОШ „Мајшански пут“ Суботица

Укупно: 11

Средње и високо образовање

У АП Војводини не постоје установе средњошколског образовања као ни високошколске установе које у свом програму имају буњевачки говор.

# Службена употреба језика и писма

Буњевачки говор није у службеној употреби ни у једној јединици локалне самоуправе на територији АПВ. Процес стандардизације буњевачког говора је у завршној фази. Буњевачка граматика је израђена у 2014. години.

# ЗАВРШНЕ КОНСТАТАЦИЈЕ

Према подацима пописа становништва из 2011. године у АП Војводини живи 16.469 Буњеваца, што износи 0,85% од укупног броја становника АП Војводине. Они представљају седму најбројнију мањинску националну заједницу на територији покрајине. У односу на податке пописа из 2002. године, када је број припадника ове националне заједнице био 19.766, може се констатовати да се њихов број смањио за 3.297 односно за 16,63 %.

Са територијално-регионалног аспекта, буњевачка популација је концентрисана највише у севернобачкој области и западнобачкој области.

Национални савет Буњевачке националне мањине највиша је институција буњевачке националне заједнице и врши своје функције у интересу националне заједнице, која живи на територији Републике Србије, у складу са уставом, законом, Статутом Аутономне покрајине Војводине, покрајинским одлукама и другим прописима, као и статутом Савета.

Најважнији медиј за буњевачку националну заједницу је НИУ „БИЦ“ (Буњевачки информативни центар) чија је главна делатност штампање новина и припрема радио и телевизијских емисија.

Будући да је још увек у процесу стандардизације, буњевачки говор није у службеној употреби ни у једној јединици локалне самоуправе на територији АП Војводине.

Припадници буњевачке националне мањине у АП Војводини остварују право на образовање само на нивоу основношколског образовања, уз напомену да се настава не одвија на буњевачком говору, али се изучава Буњевачки говор са елементима националне културе као изборни предмет.

У укупном културном и јавном животу буњевачке националне мањине у АП Војводини константну и сталну подршку пружају органи покрајине. Без те подршке институције које су од примарног значаја за припаднике буњевачке националне мањине не би биле у могућности да функционишу. Напори које АПВ улаже на пољу остваривања права припадника националних мањина признати су и од међународних чинилаца.

Ова информација израђена је у складу са тачком 2.2. Акционог плана за остваривање права националних мањина, којом се предвиђа подизање свести међу широм јавности, припадницима националних мањина и функционерима и запосленима у органима јавне власти на свим нивоима о постојању националних мањина у земљи, њиховим правима као и правима на афирмативне мере где су оне неопходне, са првенственим циљем да се обезбеди обавештавање функционера и запослених у покрајинским органима о остварености права буњевачке националне мањине у АП Војводини.

ПРЕДЛОГ

Покрајинска влада, на \_\_\_\_\_ седници одржаној \_\_\_\_\_\_\_\_\_\_\_\_ 2017. године, размотрила је и прихватила ИНФОРМАЦИЈУ О БУЊЕВАЧКОЈ НАЦИОНАЛНОЈ МАЊИНИ – НАЦИОНАЛНОЈ ЗАЈЕДНИЦИ У АП ВОЈВОДИНИ и донела следеће

ЗАКЉУЧАК

* 1. Задужује се Покрајински секретаријат за образовање, прописе, управу и националне мањине – националне заједнице да прати и анализира стање остварености права буњевачке националне мањине – националне заједнице у АП Војводини и да о томе обавештава Покрајинску владу.
  2. Закључак доставити Покрајинском секретаријату за образовање, прописе, управу и националне мањине – националне заједнице.